《乐府杂拟》
宋代·黄彦平

遗堞感至今，平生行乐处。
英雄除霸王，俯仰成今古。
昔日城中居，此日城边暮。
鱼龙与爵马，共尽谁能数。
悲风天未起，陌上行人去。
凄凉王仲宣，独咏登楼赋。

作者简介：宋洪州分宁人，字季岑，号次山。黄庭坚族子。徽宗宣和间进士。钦宗靖康初，坐与李纲善贬官。高宗建炎初仕至吏部郎中，出提点荆湖南路刑狱，旋主管亳州明道宫。南渡后数上札子论事，多所建白，其论赏罚一疏，持论尤为平允。有《三余集》。